I dag var der brede smil og glæde ved Nordsøen Oceanarium i Hirtshals. De fik her til morgen indleveret en languster fra en af de lokale fiskere. Et dyr, der normalt ikke holder til i Danmark. - Der er ret sensationelt, fordi så vidt vi ved, så er det altså ikke hver dag, at der kommer sådan en til Danmark. Officielt så findes den faktisk ikke i Danmark, siger Kristina Ydesen, der er biolog ved Nordsøen Oceanarium. En languster kan blive op til 75 centimeter lang og veje adskillige kilo. Den ligner meget en hummer, dog har languesteren ingen klør. Normalt holder den til i den engelske kanal og ved Middelhavet. Eksemplaret der er fundet i Hirtshals er 30 centimeter lang og vejer et kilo. Det er syv år siden, at der sidst er blevet fanget en languster omkring Hirtshals.

Opsummering:
Fredag morgen fik Nordsøen Oceanarium i Hirtshals indleveret en languster, et dyr der normalt ikke holder til i dansk farvand.